Яшчэ за пяць гадоў да прыезду Скарыны Прусія мела зусім іншую назву — Тэўтонскі ордэн. Цягам некалькіх стагоддзяў гэта быў стратэгічны праціўнік ВКЛ. У 1525 годзе вялікі магістр Альбрэхт прынёс свайму роднаму дзядзьку Жыгімонту Старому васальную прысягу, паабяцаўшы пераўтварыць ордэн у свецкае герцагства. Але адразу па вяртанні ў Кёнігсберг Альбрэхт вызнае дзяржаву як пратэстанцкую і, па сутнасці, абвяшчае новае місіянерства — цяпер ужо на хвалі Рэфармацыі. Менавіта з гэтым звязаны яго захады па стварэнні той жа друкарні. Тэрыторыя ВКЛ таксама трапляла ў патэнцыйную сферу ўплыву, і, натуральна, тагачаснаму каралю і вялікаму князю не надта падабаліся такія паводзіны свайго васала.